<p><strong>ИМАМЕ 536 ПОЖАРНИКАРИ ПОМАЛКУ ОД ЗАКОНСКИ ПОТРЕБНИТЕ <br /> </strong><strong> </strong><strong> </strong></p>
<p style="text-align: left;"><a href="http://www.opendata.mk/Home/TekstualniDetails/91?Category=1" target="_blank"><img src="images/stories/pocetna.jpg" border="0" width="500" height="350" style="border: 0px none;" /></a></p>
<p>Денеска, 17 февруари 2020 година, Центарот за граѓански комуникации (ЦГК) ги објави<a href="http://www.opendata.mk/Home/TekstualniDetails/91?Category=1" target="_blank"> истражувањето и базата на податоци за бројот на пожарникари и за возилата на сите 30 територијални противпожарни единици во земјава</a> заклучно со 31 декември 2019 година. Истражувањето открива дека на 30-те територијални противпожарни единици во земјава им недостигаат 536 пожарникари за да имаат барем толку вработени колку што е законски пропишаниот минимум. Само четири од 30 единици имаат повеќе пожарникари од законскиот минимум (и тоа само по еден или двајца), додека шест единици имаат колку минимумот.</p>
<p>Најмногу пожарникари, повеќе од 200, му недостигаат на Скопје. Следуваат Тетово, каде недостигаат 65 пожарникари и Гостивар со 52 пожарникари помалку од законски предвидените. Во Куманово недостигаат 49 пожарникари, во Битола има кусок од 32, а во соседен Прилеп од 26 пожарникари.</p>
<p>Кога станува збор за возилата, противпожарните единици располагаат вкупно со 241 возило, каде спаѓаат не само возилата за гасење пожар и цистерните за вода, туку и сите други возила на противпожарните екипи. Просечната старост на возилата е 28 години и 68 % од нив се од минатиот век. За споредба, <a href="http://www.opendata.mk/Home/TekstualniDetails/77?Category=1">според истражувањето од пред точно една година</a>, бројот на возила изнесуваше 220, просечно стари 27 години. Исто така, последното <a href="http://www.opendata.mk/Home/TekstualniDetails/75?Category=1">истражување на возилата на министерствата и општините</a> покажа дека нивната старост, пак, е 12,5 години.</p>
