<p><strong>Најголемо зголемување на вработените во полицијата, а најголемо намалување во одбраната</strong></p>
<p><img src="images/stories/vrabotuvanja.png" border="0" width="500" height="333" style="vertical-align: baseline; border: 0px none;" /></p>
<p>Денеска, 23 септември 2020 година, Центарот за граѓански комуникации (ЦГК) ги објави <a href="https://www.opendata.mk/Home/TekstualniDetails/98?Category=1">истражувањето и базата на податоци на вработувањата во министерствата и општините</a> во последните три години по сите основи – редовен работен однос, привремени вработувања и ангажирање на договор на дело.</p>
<p>Истражувањето покажува дека од 2017 до 2020 година, вкупниот број на вработени во министерствата пораснал за 3 проценти (односно за 540 луѓе), а во општините за 2 проценти (односно за 154 луѓе).</p>
<p>Најголем скок на бројот на нововработени има во полицијата (за 570 луѓе), а најголем пад во одбраната (168 помалку). Кај општините, пак, најголемо зголемување на вработените има во Бутел (за 122 луѓе), а најголемо намалување во Карпош (за 124 луѓе).</p>
<p>Министерствата и Владата бележат зголемување на вработувањата по сите основи. Сепак, бројот на привремено вработени луѓе во министерствата и Владата скокнал дури за 337 проценти за последните три години, односно од 62 на 271.</p>
<p>Кај општините, пак, има зголемување на редовните и привремените вработувања, но намалување на бројот на ангажирани луѓе на договор на дело за 31 процент, односно од 620 на 428 луѓе.</p>
<p>Инаку, од министерствата, најмногу вработени и ангажирани, односно 12.263 луѓе има во МВР, а од општините најмногу луѓе – 747 работат во Град Скопје.</p>
